شەفەق نیوز/ دەسەی کەشناسی عراق، ئمڕوو دووشەممە،
ئاشکرای ئەوە کرد ک عراق توانای دروسکردن واران دەسکرت دیرێد، و هەمیش هوکارەیل وەردەوامی
بەرزەوبوین پلەی گەرمی لە وڵاتەگە دیاری کرد.
عامر جبوری قسەکەر دەسەگە وت: عراق چڕوپڕی لە
پلەی گەرمی دیرێد، هەرچەن کاریگەری پارچەی وەرزی لەبان وڵاتەگە نەمەنیە، ک بەغداد
پایتەخت دویەکە ٣٨ پلەی توومار کرد، و لە پارێزگایل باشوور رەسیە ٣٧ تا ٤١ پلەی سیلیزی.
وتیش: تا ئیسە هیچ بڵاوکردنیگ یا زانیارییە لە
بەش کەشناسی نەهاتیە ک وڵاتەگە کەفێدە وەر سەردی یا واران کەی رووژەیل ئایندە.
وتیش: داوەزین گەرمی لەمانگ تەشرین دویەم دەسوەپی
کەێد و وارانەگە کەم تا ناوڕاس بوود و تا مانگ شوبات وەردەوام بوود،  و بایەت بوی گەرمی لە سەرەتای ئی مانگە داوەزێاد،
باوجی هویچیگ ئاڵشت نەوی.
دیاری کرد ک گرفت مەنەین گەرمیەگە لەوەر چەن
هوکاریگ بویە، جویر کەم وارانی لە وەرز گوزەشتە و سەرەتای ئی وەرزە، و هشکەوبوین چەمەیل
و ترتەوبوین خوەڵەگە، و نەوین چواردەور سەوز.
وتیش: دەوڵەتەیل خەلیج پەنا وە واران دەسکرت
بردن، عراقیش ئی توانا دیرێد.
وتیش: بەشیگ لە دەسەیل وەزارەت سامانەیل ئاوی
و ژینگە و وەزارەت کشتوکاڵی دووپات کەسن ک واران دەسکرت ماوەی دیارییگ خوازێد جویر
گردەوبوین ئەورەیل نزیک ک واران هاپیانەو، ئەوەیش لە وەرز زمسان بوود.
